CELEX: 32021D2111
Language: sk
Date: 2021-11-25 00:00:00
Title: Rozhodnutie Rady (EÚ) 2021/2111 z 25. novembra 2021 o pozícii, ktorá sa má v mene Európskej únie zaujať v rámci Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej, pokiaľ ide o zriadenie pracovnej skupiny pre rybárstvo a prijatie jej rokovacieho poriadku

1.12.2021   
               
               
                  SK
               
               
                  Úradný vestník Európskej únie
               
               
                  L 429/146
               
            
         ROZHODNUTIE RADY (EÚ) 2021/2111
         z 25. novembra 2021
         o pozícii, ktorá sa má v mene Európskej únie zaujať v rámci Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej, pokiaľ ide o zriadenie pracovnej skupiny pre rybárstvo a prijatie jej rokovacieho poriadku
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 43 v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Rada 29. apríla 2021 prijala rozhodnutie (EÚ) 2021/689 (1) o uzavretí Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej (2) (ďalej len „dohoda o obchode a spolupráci“). Dohoda o obchode a spolupráci nadobudla platnosť 1. mája 2021.
                  
               
                     (2)
                  
                  
                     Článkom 8 ods. 1 písm. q) dohody o obchode a spolupráci sa zriaďuje Osobitný výbor pre rybolov. Jeho právomoci sú uvedené v článku 8 ods. 4 dohody o obchode a spolupráci. Neúplný zoznam úloh a oblastí pôsobnosti Osobitného výboru pre rybolov je uvedený v článku 508 dohody o obchode a spolupráci.
                  
               
                     (3)
                  
                  
                     V článku 8 ods. 4 písm. f) dohody o obchode a spolupráci sa Osobitný výbor pre rybolov splnomocňuje vytvárať pracovné skupiny, dohliadať na ne, koordinovať ich a zrušovať ich. Podľa článku 9 ods. 2 dohody o obchode a spolupráci každá zriadená pracovná skupina pod dohľadom výboru pomáha tomuto výboru pri vykonávaní jeho úloh, a najmä pripravuje prácu tohto výboru a vykonáva každú úlohu, ktorú tento výbor pridelí pracovnej skupine. V článku 9 ods. 4 dohody o obchode a spolupráci sa ustanovuje, že každá zriadená pracovná skupina si stanoví svoj rokovací poriadok, harmonogram zasadnutí a program na základe vzájomnej dohody.
                  
               
                     (4)
                  
                  
                     Rada 5. októbra 2021 prijala rozhodnutie (EÚ) 2021/1765 (3) o pozícii, ktorá sa má v mene Únie prijať na obdobie 2021 – 2026 v Osobitnom výbore pre rybolov. Uvedené rozhodnutie sa týka dohľadu nad pracovnými skupinami uvedeného výboru a ich koordinácie, netýka sa však ich zriadenia ani zrušenia.
                  
               
                     (5)
                  
                  
                     Je vhodné, aby Osobitný výbor pre rybolov zriadil podľa článku 8 ods. 4 písm. f) dohody o obchode a spolupráci pracovnú skupinu pre rybárstvo na fungovanie pod jeho dohľadom. Pracovná skupina pre rybárstvo by mala stanoviť svoj rokovací poriadok a mala by pravidelne podávať správy o svojej činnosti Osobitnému výboru pre rybolov.
                  
               
                     (6)
                  
                  
                     Pracovná skupina pre rybárstvo by mala slúžiť ako fórum na výmenu informácií, technické diskusie a vzájomné konzultácie. S výnimkou prijatia svojho rokovacieho poriadku pracovná skupina pre rybárstvo nemá prijímať akty alebo opatrenia s právnymi účinkami. Okrem toho, keďže nemožno vylúčiť, že pracovná skupina pre rybárstvo pripravuje alebo výnimočne prijíma akty, ktoré majú právne účinky, pri vykonávaní úloh, ktoré jej pridelil Osobitný výbor pre rybolov, je vhodné stanoviť pozíciu, ktorá sa má v súvislosti takýmito prípadmi zaujať v mene Únie na zasadnutiach pracovnej skupiny pre rybárstvo.
                  
               
                     (7)
                  
                  
                     Pozíciu, ktorá sa má v mene Únie zaujať v Osobitnom výbore pre rybolov v súvislosti so zriadením pracovnej skupiny pre rybárstvo, ako aj pozície, ktoré sa majú v mene Únie zaujať v pracovnej skupine pre rybárstvo v súvislosti s prijatím jej rokovacieho poriadku a iných aktov, ktoré majú právne účinky, a spresnenie týchto pozícií by mala stanoviť Rada v súlade s príslušnými ustanoveniami zmlúv, rozhodnutia (EÚ) 2021/689 a tohto rozhodnutia.
                  
               
                     (8)
                  
                  
                     Zasadnutia pracovnej skupiny pre rybárstvo by sa mali pripravovať v úzkej spolupráci s Radou a jej prípravnými orgánmi a za ich účasti.
                  
               
                     (9)
                  
                  
                     Európsky parlament má byť ihneď a v plnom rozsahu informovaný podľa článku 218 ods. 10 Zmluvy o fungovaní Európskej únie,
                  
               PRIJALA TOTO ROZHODNUTIE:
         
            Článok 1
            
               1.   Pozícia, ktorá sa má v mene Únie zaujať v Osobitnom výbore pre rybolov v súvislosti so zriadením pracovnej skupiny pre rybárstvo, sa uvádza v prílohe I k tomuto rozhodnutiu.
            
            
               2.   Pozícia, ktorá sa má v mene Únie zaujať v pracovnej skupine pre rybárstvo v súvislosti s prijatím rokovacieho poriadku pracovnej skupiny pre rybárstvo a jej spresnenie, sa uvádza v prílohe II k tomuto rozhodnutiu.
            
            
               3.   Pozícia Únie v pracovnej skupine pre rybárstvo, keď je táto pracovná skupina vyzvaná, aby pripravila alebo prijala akty, ktoré majú právne účinky, je upresnená v súlade s prílohou III k tomuto rozhodnutiu.
            
         
         
            Článok 2
            Toto rozhodnutie Rada podľa potreby posúdi a v príslušných prípadoch ho na návrh Komisie zreviduje. Preskúmanie sa v každom prípade uskutoční do 31. decembra 2022.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Bruseli 25. novembra 2021
            
               
                  Za Radu
               
               
                  predseda
               
               Z. POČIVALŠEK
            
         
         
            (1)  Rozhodnutie Rady (EÚ) 2021/689 z 29. apríla 2021 o uzavretí, v mene Únie, Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej a Dohody medzi Európskou úniou a Spojeným kráľovstvom Veľkej Británie a Severného Írska o bezpečnostných postupoch pri výmene a ochrane utajovaných skutočností (Ú. v. EÚ L 149, 30.4.2021, s. 2).
         
            (2)  Dohoda o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej (Ú. v. EÚ L 149, 30.4.2021, s. 10).
         
            (3)  Rozhodnutie Rady (EÚ) 2021/1765 z 5. októbra 2021 o pozícii, ktorá sa má v mene Európskej únie prijať na obdobie 2021 – 2026 v Osobitnom výbore pre rybolov zriadenom Dohodou o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej (Ú. v. EÚ L 355, 7.10.2021, s. 135).
      
      
         
            PRÍLOHA I
            POZÍCIA ÚNIE V OSOBITNOM VÝBORE PRE RYBOLOV V SÚVISLOSTI SO ZRIADENÍM PRACOVNEJ SKUPINY PRE RYBÁRSTVO
            Únia sa usiluje zabezpečiť, aby sa pod dohľadom Osobitného výboru pre rybolov zriadila pracovná skupina pre rybárstvo ako fórum na výmenu informácií, technické diskusie a vzájomné konzultácie. Pracovná skupina pre rybárstvo pod dohľadom Osobitného výboru pre rybolov pomáha tomuto výboru pri plnení jeho úloh a najmä pripravuje prácu Osobitného výboru pre rybolov a vykonáva všetky úlohy pridelené tejto pracovnej skupine týmto výborom.
         
      
      
         
            PRÍLOHA II
            POZÍCIA ÚNIE V PRACOVNEJ SKUPINE PRE RYBÁRSTVO V SÚVISLOSTI S PRIJATÍM ROKOVACIEHO PORIADKU PRACOVNEJ SKUPINY PRE RYBÁRSTVO
            Únia sa usiluje zabezpečiť, aby rokovací poriadok pracovnej skupiny pre rybárstvo vychádzal z rokovacieho poriadku Rady pre partnerstvo a výborov uvedených v prílohe I k dohode o obchode a spolupráci, a zároveň zabezpečiť úpravy, ktoré má schváliť Rada na základe pozičných dokumentov, ktoré má predložiť Komisia. Rokovací poriadok pracovnej skupiny pre rybárstvo môže tiež umožňovať rôzne tematické konfigurácie.
            Skôr ako pracovná skupina pre rybárstvo prijme svoj rokovací poriadok, Komisia predloží Rade v dostatočnom predstihu pred zasadnutím tejto pracovnej skupiny alebo písomným postupom v tejto pracovnej skupine, a v každom prípade najneskôr osem pracovných dní pred daným zasadnutím alebo použitím písomného postupu, písomný dokument, v ktorom uvedie konkrétne aspekty navrhovaného spresnenia pozície Únie, na účely rokovania a schválenia podrobností pozície, ktorá sa má vyjadriť v mene Únie.
         
      
      
         
            PRÍLOHA III
            SPRESNENIE POZÍCIE ÚNIE NA ZASADNUTIACH PRACOVNEJ SKUPINY PRE RYBÁRSTVO
            Keď pracovná skupina pre rybárstvo pripravuje alebo prijíma akty, ktoré majú právne účinky, podniknú sa všetky kroky potrebné na to, aby sa v pozícii, ktorá sa má vyjadriť v mene Únie, zohľadnili v súlade s prílohami I a II k rozhodnutiu (EÚ) 2021/1765 najnovšie vedecké a iné relevantné informácie zaslané Komisii.
            Na tento účel a na základe uvedených informácií Komisia predloží Rade v dostatočnom predstihu pred zasadnutím pracovnej skupiny pre rybárstvo alebo písomným postupom v tejto pracovnej skupine, a to aj vtedy, keď pripravuje alebo prijíma svoj rokovací poriadok, a v každom prípade najneskôr osem pracovných dní pred daným zasadnutím alebo použitím písomného postupu, písomný dokument, v ktorom uvedie konkrétne aspekty navrhovaného spresnenia pozície Únie, na účely rokovania a schválenia podrobností pozície, ktorá sa má vyjadriť v mene Únie.
            Prácu Komisie počas zasadnutí pracovnej skupiny pre rybárstvo budú usmerňovať zásady stanovené v tejto prílohe.
            Ak v priebehu zasadnutia pracovnej skupiny pre rybárstvo nemožno dosiahnuť dohodu o tom, aby sa v pozícii Únie zohľadnili nové prvky, záležitosť sa postúpi Rade v súlade s postupom stanoveným v tejto prílohe.